text:
Ratu Sulinggih sane bhaktinin titiang
Dane Jero Bendesa Adat sane wangiang titiang
Para uleman utawi athiti sane kusumayang titiang
Ida dane semeton sami sane tresnasihin titiang
Sadurung titiang nglanturang matur, pinih riin ngiring sareng-sareng ngastiti bhakti ring Ida Sang Hyang Widhi mangda pamargin acara puniki antar, sidha karya sidaning don malarapan antuk panganjali "Om Swastyastu".
Selantur ipun, titiang sane nyeledihi utawi ngangganin sang maduwe karya, ngaturang swasti prapta, tur banget ngaturang suksmaning manah mantuk ring ida dane sareng sami, riatuk sampun sieca tur ledang ngrauhin titiang maduwe karya rahinane mangkin.
Mungguing karya titiang rahinane mangkin wantah muputang pangupakaran pianak titiange sane mawasta Made Wijaya. Ipun sampun nemuang jatukarma prasida mapikuren sareng Ni Nyoman Damayanti saking Banjar Batubelah. Ring dinane mangkin gawenang titiang upakara matatah miwah pawidi-widanan saparipolah anak mapikuren.
Inggih ida dane sareng sami
Sane mangkin pacang atur uningayang titiang tatujon titiange ngaturin ring ida dane sareng sami mangda rauh kadi mangkin, nenten lian wantah pinaka saksi sajeroning upakara pawiwahan sane kalaksanayang. Lian ring punika taler mapaica pitutur, lan sareng ngastitiang mantuk ring Ida Sang Hyang Widhi, dumadak sareng kalih sajeroning ngamargiang Grehasta Asrama prasida nemu rahayu, mapikolih sidaning don sakadi pangaptinnyane. Mungguing eedan upacara pawiwahan puniki sampun karihinin antuk upacara natab Sayut Penyampi, lan natab Pabeakalan. Sorene malih ajebos pacang kalanturang antuk majauman utawi madewasan mulih irika ring Banjar Batubelah.
Pinaka cihna liang manah titiange ring ida dane sareng sami, saha mangda jangkep yadnya lan gawen titiange, sane mangkin titiang ngaturin mangda ida dane sareng sami ledang ngunggahang bhoga samatra sane sampun kasyagaang.
Inggih ida dane sareng sami
wantah asapunika pamahbah panyambrama titiang, bilih wenten makatunaluwihipun, inggihan ring panyambrama utawi aturan panamiu, titiang sakulawarga nunas gung pangampura.
Inggih sane mangkin pacang untatin ttiiang antuk parama shanti.
Om Shantih, shantih, shantih Om
Inggih punika conto pidato panyambrama sane keanggen ritatkala wenten upakara pawiwahan.(*bb/pdt)
Kaketus saking :
* Buku Kumuda Sari II


c: text/html

text:
SAMBRAMA WACANA
SAMBRAMA WACANA
PERPISAHAN SISYA KELAS XII
Suksma aturayang tiang majeng ring pengenter baos antuk galah sane ketiba ring sikian titiang.
Sane singgihang titiang, Ketua Komite SMA Negeri 1 Tabanan,
Sane wangiang titiang, Kepala SMA Negeri 1 Tabanan, Wakasek, Bapak/Ibu Guru, Staf Tata Usaha, Pustakawan-Pustakawati SMA Negeri 1 Tabanan lan sawitran-sawitran titiang sane tresna sihin titiang.
Pinih rihin ngiring iraga sareng sami ngaturayang pangayubagia lan suksmaning manah ring Ida Sang Hyang Widhi Wasa duaning asung kerta waranugraha Ida irage sareng sami prasida mapupul iriki kenak lan rahayu ring acara palepasan sisya kelas XII malarapan antuk ngaturang panganjali umat.
OM SWASTYASTU
Bapak/Ibu Guru lan sawitran tiange sane wangiang titiang,
Tan kerasa galahe sampun tigang warsa majalan. Ring rahina sane mangkin titiang lan sawitran titiang sisya kelas XII sampun kawastanin puput ngalaksanayang swadarmaning sisya ring SMA Negeri 1 Tabanan. Riktatkala ngelaksanayang swadarmaning sisya iriki, akeh pisan sane sampun polihang titiang lan sawitran-sawitran titiang. Rasa liang, sebet, manis miwah pakeh sampun kerasayang bareng.
Kerasa engsek ring manah ritatkala iraga sareng sami jagi mapisah nyalanang swadarmaning soang-soang jagi ngerereh pangaweruhan ngelanturang ring jenjang Universitas. Banget pinunas titiang sampunang iraga sareng sami pegat pasawitran pegat penyaman. Mangdane pasawitran lan penyaman sane sampun kabuat tigang warsa ngancan rumaket ngantos kawekasan. Sampunang irage sareng sami lali majeng ring Almamater SMA Negeri 1 Tabanan lan sampunang lali ring Ibu/Bapak Guru sane sampun ngajahin ajah-ajah ngantos iraga uning.
Ritatkala ngerereh pangaweruhan ring jenjang Universitas, ngiring sareng-sareng jemetang pisan mangdane iraga sareng sami dados mahasiswa sane becik lan weruh ring bidang ipun. Tan pewali Almamater SMA Negeri 1 Tabanan ngerasa bangga antuk pabuat iraga jak mekejang. Sampunang pisan iraga sareng sami maparilaksane sane nenten becik lan ten manut sane mawinan Almamater iraga duka.
Bapak/Ibu Guru lan sawitran tiange sane tresnain titiang,
Titiang dados perwakilan sisya kelas XII ngaturang suksma majeng ring Bapak/Ibu sane sampun ngajahin ajah-ajah ngantos titiang sinareng sami uning. Dumogi napi sane kaptiang preasida kapanggihin. Tan lali titiang sinareng sami banget nunas pangampura yening wenten iwang ritakala tigang warsa nuntut ajah-ajah iriki ring SMA Negeri 1 Tabanan.
Sampun puput sambrama wacana titiang dados perwakilan sisya kela XII. Klungkung Semarapura. Yening wenten titiang iwang matur sane tan manut ring kayun titiang banget nunas pangampura duaning tan wenten manusa sane sempurna. Puputang titiang antuk paramashanti.
OM SHANTI. SHANTI, SHANTI OM
Langganan: Poskan Komentar (Atom)

robotstxt: allowed

filter: keep


text:
Monday, May 18, 2015
Cerpen Bahasa Bali Tiang Milih Bli Gusti Wirya
Tiang Milih Bli Gusti Wirya
“Kenjel sajan suud maén baskét. Kéné suba, makelo tusing maan olahraga, telah sakit buka ukud awaké, ” makeengan Édi Suryawan ngajak Agus Pratama neenang sakit wus maén bola baskét.
Agus Pratama lan Édi Suryawan wantah matimpal ngawit ngranjing ring SMA. Ipun Makakalih seneng pisan maén bola baskét. Dumun duk kari bareng- bareng di SMA ipun makakalih taén marengin kajuaran Bola Baskét Tingkat Kabupatén tur tim ipuné polih juara I. Nanging sesukat tamat SMA ipun makadadua makelo tusing maan bareng- bareng.
“ Nah, idepang iraga ngalih peluh Di. Makelo masi iraga tusing maén bareng. Éngken kabar mémé bapa ? ”
“ Seger mekajang Gus. Mémé nu cara ipidan , suud magarapan di paon langsung suba negak di ambéné nyait tamas. Yén bapa nu ngurusang umané. Jani nak misi ngangon dadua. ”
“ Luung ba kéto Di, ketimbang jumah bengang- bengong padalem reramané ba biasa magaé orin ngoyong nak ibuk kenehné. Jani né penting idih pang seger dogén Di,” pasaut Agus Pratama raris ngambil tur minum minuman dingin ipuné sinah bedak pisan ipun wus masliahan sinambi ngalih peluh.
Galah sampun nyaluk sandikala. Ipun makakalih kantun negak- negak di muka mini marketé sambilang nutur kangin kauh matemuang rasa kangené matimpal riantukan ipun sayuwakti seken-seken matimpal. Boya matimpal sangkaning kepentingan kémanten. Yén nuju ada ané penting, mara ngaSMS, mimbuh misi nélpon. Nang tegarang yén suba tusing ada buatang, kadirasa mapapasan di margané tusing macapatan nang abedik. Jeg masebeng masem tulia magedi tusing ada kenyem.
Agus Pratama itep maplalianan HP , ngusap - ngusap layar sentuh. Cepok pindo mamunyi HPné. Ipun wawu-wawu niki numbas HP mangda prasida kadagingin BBM. Ipun munduh-mundahang pis sakabedik uli hasil katuyuhan ipun makuli serabutan, ngantos ngidang numbas HP yadian tan HP sané merk suba terkenal. Kanggéang kuala apang misi BBM, mangda tan katinggalan jaman kénten manah ipuné.
“ Men kén- kén kabarné Luh Supratmi Gus? ”
Nadaksara ucem semitané Agus Pratama ningehang patakonné Édi Suryawan. Masebeng sebet. Peliatne tusing malih sagalang i wawu.
“Éngkén Gus? Adi maklieb muan Gus é ? ada pelih patakon tiangé ? ” Édi Suryawan marasa pelih tekén patakon ipuné.
“ Sing ada pelih Di. Tiang suba suud ngajak Luh Supratmi. Suba uling 6 bulanan .”
Malengok Édi Suryawan, makesiab tekén apa ané dingehanga. Kagiat ningehang munyinné Agus Pratama ngorahang suba suud matunangan ngajak Luh Supratmi. Nanging Édi Suryawan tan gelis percaya. Ipun uning Agus Pratama nak demen macanda, demen mageguyonan.
“ Sajan to Gus? ”
Matakon malih Édi Suryawan makaciri ipun tusing percaya tekén apa né orahanga sareng Agus Pratama.
Agus Pratama mendep. Malih bos né banban ipun nyautin patakonné Édi Suryawan.
“ Saja Di. Tiang nak suba tusing nu magegélan ngajak Luh Supratmi. ”
Nylélég Édi Suryawan ring kursiné. Nyingakin muanné Agus Pratama ipun mautsaha percaya. Sebet manah ipuné ningalin timpal ipuné makakalih Agus Pratama lan Luh Supratmi suba tusing enu matunangan. Napi malih ipun uning, Agus Pratama sareng Luh Supratmi suba makelo matunangan. Sinah suba pada nawang jelék melahé ring padéwékan soang-soang. Sakéwala ipun malih mapineh, indiké puniki wantah titah Hyang Widhi , iraga tan prasida pacang nungkasin utawi ngalidin napi sané sampun kasuratang pinaka karman iraga.
“ Men kén-kén adi bisa kéto Gus? Tuturang ajak tiang. ”
“ Kene BBM ne .”
“ Bli Gus, ampurayang tiang. Tiang tusing ngidang lakar terus-terusan ngajak bli di Bali. Mémé bapa ngorahin tiang balik ka Sulawési. Dini tusing ada nyén. Carik linggah tusing ada ngarunguang. Meme bapa suba tua, sinah tusing ngidang ngawai ka uma. Apa buin tiang manyama padidian. Sebet sujatiné keneh tiangé ninggalin Beli. Nanging tiang tusing ngidang ngomong apa. Tiang tusing bani nungkasin munyin reraman tiangé.”
Kiriman kapertama saking Luh Supratmi ring BBM ngawé keneh Agus Pratama né ibuk , sebet ngenehang Luh Supratmi sané tusing buin disamping ipun.
“ Bli pepes ngorahang sayang ngajak tiang. Apang tawang bli, tiang masi sayang ngajak Bli Gus.Yadiastun liu anaké ngorahang Bli Gus liu kuangan tiang tusing ja ngarunguang. Tiang nerima bli apa adanné. Sampunang Bli Gus marasa lek, kimud, minder tekén keadaan beliné. Yén unduk goba , to nak suba pican Widhi, tan sandang Bli Gus nyeselang. Yén jani bli kinucap lacur, mani puan yén beli seleg megaé sinah lakar mapikolih., Idupé nak cara roda. Jani iraga dibetén. Bin mani iraga bisa di baduur. Né pénting Bli Gus tusing nyerah. Bli Gus musti jengah, seken megaé ngalih pangupajiwa. ”
Makembengan yéh paningalan Agus Pratamané. Uling cerik ipun suba nandang lara. Reraman ipuné tusing ngelah apa sajabaning tanah pakarangan kirang langkung 10 are. Sawah ipun tan madué. Sawai-wai bapan ipuné maburuh nukangin makarya umah, toko naénin taler ngarereh pangupajiwa ngantos ka Jimbaran makarya gedung matingkat. Mémén ipuné tuah dijumah dogén ngijengin umahé sambilanga makarya semat. Sakéwala tan amunapi polih. Napi malih mangkin sampun akéhan krama Baliné yéning makarya canang nganggé kacip utawi stepless kocap mangda gelis makarya tur gelis puput. Dadosne ajin sematé mudah kabayah.
“ Luh, sing lek luh ngelah tunangan lacur cara Bli Gus? Sabilang wai luh magandeng aji motor grand butut bli né? ”
Luh Supratmi makenyem, “ tusing Bli Gus, tiang tusing lek. Tiang demen boya ulian arta brana, boya sangkaning permata, tiang demen ulian tiang sayang ngajak bli.”
Anget rasa tangkahe Agus Pratamané ningehang munyinné Luh Supratmi . Waluyaning kakeniang sunar surya rikala semengan. Nanging ento tuah dadi kenangan. Tuah dadi paingetan.
“ Bli Gus maan ajakin tiang ngantén tur ajakin tiang ngoyong di Sulawési mapan nak dini sing ada nyén. Ajak tiang ngurusang carik. Bareng - bareng ngarawat meme bapan tiangé dini. Bli tusing nyak. Bli Gus nyambat kén tiang bli Gus tusing ngidang ngutang reramané jumah di Bali sawiréh bli patuh manyama padidi tur nongosin karang panglingsir sané suba kawarisin uling pidan. Yén bli ke Sulawési, nyen lakar ngurusang mémé bapa jumah di Bali? Nyen lakar mabanten di sanggah sabilang wai ? Né sujatiné ané sanget makada tiang sebet Bli Gus. Iraga ajak dadua paturu ngelah beban lan tanggung jawab. Iraga nongos mejohan sinah tusing lakar ngidang saling ngarunguang. Bli Gus di Bali tiang di Sulawési. Suba 6 bulan iraga tusing kacunduk. Tiang tusing ngidang mademenan tuah di HP . tiang tusing bisa matunangan jarak joh. ”
Kondén suud maca BBM é , paketeltel yéh paningalané Agus Pratama ulung ngetél melusin pipin ipuné. Digelis ipun nyemak anduk cenik ané biasa anggon ipun ngusap peluh raris ngusap yeh peningalan ipuné. Lek kacingak olih Édi Suryawan.
Sayuwakti anaké ngorahang. Yén mula suba kadung demen , seken demen metu jeroning ati, tusing ngidang lakar ngengsapang. Yadiastun genah madohan, sakewala kenehé tusing dados pasahang. Kabayang –bayang ring angen-angen sabilang peteng.
Édi Suryawan tusing nawang apa né patut orahang. Ipun wantah mautsaha mangda Agus Pratama nénten banget nyebetang unduké ento.
Agus Pratama malih nglanturang maca BBM uli Luh Supratmi
“ Bli, da nyen beli pedih ngajak tiang. Tiang jani lakar jujur ngajak Bli Gus. Ada anak muani makasta ané ngalih-ngalih tiang, Gusti Wirya Darma peséngan dané . Tiang bingung bli. Mémé bapa nesek tiang apang enggal-enggal ngantén. Apa buin Bli Gusti né nak peek ajak umah tiangé dini. Mémé bapa demen pesan kenehné lakar maan calon mantu ané peek tur ngelah gegaén tetep dadi PNS di kantor camat. Ping telu ping pat tiang katembak bli jak Bli Gusti. Bli Gusti ngemang tiang peratian. Magenep tiang belianga. Sarwa bebungah belianga tiang. Mémé bapa masi belianga baju. Tiang tan sida ban nambakin kenehé ané suba macarang . Bli Gus ngajak Bli Gusti Wirya.”
Agus Pratama tan sida malih ngalanturang ngwacén. Nyaruang sebete bes kaliwat, ipun raris macelep ka mini marketé tur meli roko, kocap anggo ngilangang stress dikeneh. HP ipuné nongos di duur mejané di sisi dijalan ipun negak ngajak Édi Suryawan. Édi Suryawan lantas nyemak HP né Agus Pratama tur kiriman BBM é ane siduri malih kabaca.
“ Tiang nunas ampura Bli Gus. Tiang tusing ngidang satia ngantosang bukti kasumekenan keneh bliné kapining tiang. Tiang milih Bli Gusti Wirya!”
I Komang Alit Juliartha
Bangli, 29 Oktober 2014
Tuesday, May 12, 2015
CERPEN BASA BALI SWECAN WIDHI
Cerpen Swecan Widhi sapisanan kanggen murda ring buku pupulan cerpen basa bali SWECAN WIDHI.
SWÉCAN WIDHI
Sawatara jam 8 semengan guru-guru sané polih dados panitia penerimaan siswa baru sampun rauh ring sekolah. Rahina punika sampun akéh murid- murid SD ring sawewidangan Désa Pateduhan rauh jagi mendaptar. Pendaptaran ka SMP wantah nganggén sistem rayon. Dadosné sami sekolahé polih duman murid. Muridé nénten majubel ngantré ring sekolah unggulan kémanten, sakéwala mangkin sampun pada asah yadian wénten siki kalih muridé masuk ring SMP ring luar rayon.
“ Om Swastyastu !”
Matolihan guru- guruné mirengang ada anak ngorahang salam panganjali. Digelis Pak Déwa Alit matangi raris ngaturin tamiuné malinggih.
“ Om Swastyastu. Béh… Wayan Dana lané, kadén tiang nyen. Negak malu, ajak masi panaké bareng negak.”
Wayan Dana laut negak tan mari ngajakin pianak ipuné bareng negak . Pak Déwa Alit taler sareng malinggih tur matakén ,“ kén-kén kabaré ? nak ada apa ka sekolah semengan san?”
Sada lek-lekan Wayan Dana lakar nyawab pitakéné Pak Dewa Alit. Menawi nénten biasa ipun masuk ka sekolah mapan sawai-wai geginan ipun wantah dados petani. Petani juuk akéh ring désan ipuné.
Sada kimud ipun lantas masaut, “ puniki Pak Déwa, titiang jagi naptarang pianak titiangé sané madan Luh Putu Suari. Mangkin kocap pendaftran ulang, nika mawinan titiang mariki jagi ngatehang pianak titiangé mendaftar.”
Pak Déwa Alit nyingakin anaké alit. Jegég paras anaké alit mimbuh alep pesan pakantenané. Uli di peliatné nyiriang anaké alit anak sadhu, subakti ring rerama.
“ Nggih , malih bos daftar ulang. Kari akéh ngantré murid- murid uli di SD ané lénan. Luh Putu cening Wayané ané ené nggih ané pidan polih sungkan duk mara lekad?
Wayan Dana makesiab ningehang raosné Pak Déwa Alit. Bingung ipun dados Pak Déwa Alit uning ring kawéntenan pianak ipuné polih keni sungkan? Wayan Dana wantah manggutan cihna sayuakti napi sané takénanga sareng Pak Déwa Alit.
“ Yén dadi tiang nawang tegarang tuturang ajak tiang kén-kén unduk gelem anaké alit ngantos sampun séhat cara janiné !” Pak Déwa Alit nganikang Wayan Dana nuturang unduk pianak ipuné.
Tan asué Wayan Dana raris nyaritayang.
Duk punika kurenan ipuné sampun makiré ngalekadang. Sakit pesan karasayang olih kurenan ipuné tan sida ban neenang. Nepukin unduké buka kéto lantas Wayan Dana jumujug ngajak kurenan ipuné ka Rumah Sakit.
Ring rumah sakit kurenan ipuné kabakta ka ruang persalinan. Tan ngantos awai sawatara galah 9 peteng dingeha ada munyin anak cenik ngeling makacihna pianak ipuné sampun lekad. maseriak galang keneh ipuné demen.
Tan sida ban ngorahang liang manah ipuné sampun embas sentana kapertama. Sané gumanti nyangkepin keluarga alit ipuné. Yadian luh utawi muani ipun tan bas sanget ngenehang. “ Luh muani patuh dogénan. Makejang ento tuah paican Ida Bhatara,” asapunika ipun ngarenggeng ring manah.
“ Pak Wayan , mriki jebos ! Jagi wénten sané raosang tiang.”
Bu bidan pesu uli di kamar dijalan kurenan ipuné ngalekadang. Wayan Dana nugtug Ibu Bidan uling duri. Marérén Bu Bidan raris nyambatang pianak ipuné lekad cacat. Batisné sada béngkot marep menék ngantos neket ring baong anaké alit. Dokter ring rumah sakit tan purun ngoperasi santukan anaké alit wawu pisan lekad turmaning sarana prasarana sané wénten ring rumah sakit nénten jangkep jagi kanggén ngalaksanayang operasi punika.
Sebet prajanian Wayan Dana. Liang manah ipuné iwawu sirna kagentosin antuk rasa sedih macampuh ngajak keneh ipuné bingung. Bingung anaké alit jagi kaoperasi sakéwala ipun tan madué jinah.
Anaké alit raris karujuk ka Rumah Sakit Sanglah. Neked ring Sanglah anaké alit kabakta ka UGD laut kagenahang ring Ruang Perinatologi kamar sané kanggén ngingsanan anak alit sané wawu lekad.
“ Punapi Bu? Pianak tiangé mrasidang seger nggih? ”
“ Astungkara pak. Ngiring sareng- sareng ngastiti , dumogi anaké alit prasida digelis kénak,” pasaut perawaté sinambi nulis kode anaké alit laut magedi luas uling kamaré ento.
Wayan Dana negak nyalélég ring eepan kamar pianak ipuné. Kalintang sebet manah ipuné. Kurenan ipuné kari ring Bangli, durung kaicén budal santukan wawu ngalekadang sinah jaitané kari belus. Ané sanget dadi kenehang wantah prabia operasiné. Biaya bersalin manten durung puput kabayah mangkin musti ngenehang biaya operasi. Yadiastun wénten kartu jaminan keséhatan sinah nénten ngantos neked drika pacang katanggung prabianyané. Dijumah kaludan juuk kondén mabuah. Nak ipun wawu nyumunin mamula santukan punyané ané pidan suba wayah tur nénten malih mabuah. Sayuakti ajin juuké meel, yén batak ngalih pis 50 yuta enu ngidang nguleh-ngulehang. Sakéwala punika yéning linggah madué tanah. Yén sekadi Wayan Dana nak abedik ngelah tanah. Tanahé ento wantah paican saking Ratu Duagung saking Puri Bangli. Dumun kumpin ipuné seleg pesan ngaturang ayah mamarekan ring puri ngantos kasayangang olih Ratu Duagung . Raris kumpin ipuné kaicen tanah tegalan kirang langkung 25 are. Yén saihang ngajak petani ané lénan, sinah Wayan Dana pacang kalah. Petani tiosan bisa nganti ngelah tanah 5 héktar, 6 héktar ada masi ané ngelah tanah langkungan saking 10 héktar. Napi malih ané anggon ngetohang juuké punika suba nyangsan ngameelang. Ajin pupuké suba ngamenekang. Obat hama taler obat anggen ngamatiang padang ané mentik di batan punyan juuké taler suba ngameelan. Di LPD ipun madué utang. Di Bank masi durung puput kalunasin. Paling ipun lakar ngalih pipis anggon ngetohin pianak ipuné sané kapertama apanga sida seger sekadi anaké alit ané tiosan.
kari negak ipun ring eepan kamar pianak ipuné sinambi mecik-mecik péléngan cihna ipun uyeng-uyengan baat ngenehang unduké ané nibénin. Tatkala ipun kantun makeneh nadaksara ada anak. ngaukin adan ipuné.
“ Dana! Wayan Dana ! ”
Makipekan ipun tur matolihan ring anaké ane ngaukin adan ipuné. Kulit anaké to putih bersih, mabaju keméja kotak-kotak sada masawang pelung. Tlektekanga pisan anaké ento .
“ Né tiang Adi. Wayan Adi Saputra. Timpal Wayané dugas di SD. Nu inget ? ”
Makenyem Wayan Dana inget tekén timpalné ané pidan bareng-bareng masuk di SD , bareng – bareng ngalih capung di tegal-tegalé.
“ Kén-kén kabaré Yan? Mémé bapa jumah seger nggih ? ” Wayan Adi Saputra ngelut sawitran ipuné. Méh-méh ada 20 tiban ipun sareng kalih tan polih kacunduk.
Wayan Dana raris masaut ,” Makejang baik-baik dogén Di. Mémé bapa seger. Men Adi kén-kén kabaré? Kén-kén kabar keluarga Adiné? ”
“ Baik-baik makejang Yan.”
Wayan Adi Saputra enu cara ipidan. Kari ramah. Dumun ipun masuk ring SD bareng ngajak Wayan Dana. Ipun sering pisan ngidih nasi sik Wayan Danané. Nuju libur ipun nginep irika. Asal ipuné saking Karangasem. Sakéwala ipun dugasé kari alit bareng nugtug bapakné ané polih tugas ring Bangli ring Dinas Kehutanan. Ngantos ipun kelas 5 SD raris ipun balik mawali ka Karangasem. Sesukat ento Wayan Dana nénten naénin malih matemu sareng Wayan Adi Saputra.
Ipun makakalih kari saling nakénang paukudan soang-soang. Tuturé saling timbal kangin kauh tusing karuan kadirasa tusing lakar nepukin galah lakar nyuudang .
“ Men Wayan dadi bisa ada dini? ”
Wayan Dana raris nuturang unduk sungkan pianak ipuné ané mara lekad. Wayan Adi Saputra gumanti milu sedih ningehang.
Wayan Adi Saputra lan Wayan Dana raris macelep ka ruangan nyingakin anake alit ané kari sirep lep-lep rumasat tusing wenten sungkan nang akidik. Wayan Dana tusing ngidang ningalin pianakné buka kéto. Makembengan yéh peningalan ipuné tuah ngantos galah pacang ngetél pakatél-tél.
Wayan Adi Saputra nyagjagin Wayan Dana tur nuturin Wayan Dana apang ngidang sabar. Makejang ada jalan keluarné. Pastika wénten solusinyané. Malih bosne ipun mapamit duaning wénten acara keluarga.
Bénjang semengané Wayan Dana tangkejut pianak ipuné kabakta ka ruang operasi tanpa maorahan napi ring ipun. Ipun nugtug perawaté.
“ Sira sané nganikang pianak tiangé kabakta ka ruang operasi ? ”
“ Pak dokter nganikang”
“ Men tiang durung madué jinah , tiang tan ngidang mayah operasiné punika.”
“ Bénjangan raosang sareng Pak Dokter!”
Wayan Dana nyangetang tusing ngerti nepukin unduké makejang. Kén-kén sabenehné pamarginé ring rumah sakit.
Ngantos duang jam operasiné mamargi. Perawaté pesu kasarengin anaké alit sané kantun masaré jagi kabakta malih ka ruang Perinatologi. Anaké alit kantun masaput. Kabuka akidik saputné kacingak batis anaké alit sampun normal tan malih cacat. Demen pesan keneh ipuné nyingakin anaké alit sampun séhat. Ipun gumanti wantah prasida ngaturang suksma ring Ida Hyang Widhi sampun sih mapaica karahayuan ring keluargan ipuné.
Risampun perawaté ané iwawu nyarengin dokteré ngoperasi, wus ngenahang anaké alit, Wayan Dana raris digelis nganampekin perawaté ento jagi nakénang dokter sané ngubadin tur akuda prabiaya sané patut kataur.
“ Ampura pak, sira nggih dokter sané wawu ngoperasi pianak titiangé? Tiang jagi nakénang indik prabiaya lan sané tiosan.”
Perawaté raris nujuin ruangan dokteré punika. Pintuné kaketok tur Pak Dokter ngicenin macelep.
Wawu muka pintu kagiat ipun, bengong kadi kebo mabalih gong tanpa suara nang abuku. Prajani caket. Paningalan ipuné tan makijapan nyingakin dokteré. Yéh paningalan ané uling dibi makembengan, ané jani saka bedik ngetél ulung melusin pipiné Wayan Dana. Akidik tusing kakeneh ban ipun, tusing ngidang katarka. Dokter sané nulungin pianak ipuné ngantos seger mewali wantah sawitran ipuné Wayan Adi Saputra.
Wayan Adi Saputra bangun uling tegakané. Sané dibi ipun sané nyagjagin tur ngelut Wayan Dana, sakéwala sané mangkin mawalik, Wayan Dana jumujug nyagjagin ipun tan mari ngelut tekek pesan sinambi ngeling sigsigan. Wayan Adi Saputra tan sida neenang rasa bagia ipuné. Ipun sareng nangis tumuli nepuk- nepuk alon tunduné Wayan Danané.
“ Tiang tusing ngidang ngorahang apa Di, sajaba tuah ngaturang suksma ping banget. Adi suba nulungin keluargan tiangé. Apa men anggo tiang ngawales makejang ané baang Adi jani? ”
Wayan Adi Saputra sané kantun ngeling mautsaha ipun ngusap tur ngawales apa ané kaucap olih sawitran ipuné.
“ Tusing perlu Wayan ngawales. Prabiaya ané pesuang tiang jani tusing maarti yén bandingang tekén legan keneh keluargan Wayané ipidan nampi padéwékan tiang sekadi pianakné pedidi. Ilmu ané bakatang tiang jani taler wantah sangkaning sih kapitresnan keluargan Wayané kapining tiang. Keluargan Wayané ané pidan ngajain tiang sarwa usada tradisional. Yén sing ulian ento, méh-méh tiang tusing ngelah nyet lakar malajah ring kedokteran.”
Luih pesan budi pekertiné Wayan Adi Saputrane ngawi Wayan Dana bagia jeroning kayun madué timpal ané uling pidan ngantos mangkin kari ramah, demen nulungin anak tur ngasor tan sombong yadiastun ipun sampun dados dokter ipun kari inget ngajak timpal. Meweh ngarereh sané kadi asapunika ring aab jagaté kadi mangkin. Ané jani matimpal akéhan wantah sangkaning kapentingan. Ané jelékné bisa ada timpal ngamah timpal.
Kringgg… kring…. Kring…..
Suaran télpon nyuudang satuané Wayan Dana nyatuayang unduk pianak ipuné duk mara lekad. Ipun lantas permisi jagi ngangkat télpon sareng Pak Déwa Alit. Pak Déwa Alit sané sumeken pisan mirengang caritané i wawu kalintang angob tur bareng macampuh aduk ngarasayang apa ané kacaritayang i wawu.
Gumanti wantah sangkaning paswécan Widhi, napi sané tan prasida antuk nyujuh, janten sampun pacang mrasidayang kajujuh majalaran antuk makarma sané becik tur setata éling ring Ida Hyang Titah sané nuwénang jagat lan sadagingnyané.
Pak Déwa Alit raris nyingakin anaké alit ané jegég ento laut makenyem.
Luh Putu Suari ngawales.
Bangli, 23 Desember 2014
I Komang Alit Juliartha
Subscribe to: Posts (Atom)


text:
Gaguritan Goa Giri Putri (Dunia, 2007)
Balinese text below is a religious narrative poem called 'Gaguritan Goa Giri Putri', written & edited by I Nyoman Dunia, S.Pd (Bendesa Adat Karangsari) & I Ketut Darma, MBA ('Great' priest of Giri Putri cave), published in 2007, dedicated to Giri Putri Cave on the north-eastern coast of Nusa Penida, near Suana. An English translation is forthcoming.
Kaping ajeng tityang ngaturang angayu bagiya ring Ida Sanghyang Widhi, Ratu Sasuhunan pemekas ring Ida Hyang Giri Putri, dwaning sampun sweca ring dewek tityang makahawinang sida puput antuk ngardi gaguritan Puniki. Kaping rua tityang ngaturang suksmaning manah majeng ring Ida Dane sane sampun prasida nyarengin pewarah rikala nyurat Gaguritan sane majudul "Gaguritan Goa Giri Putri". Dumadak melarapan prasida kapupul indik lalintihan Sapasira sane melinggih ring Giri Putri, kadulurin antuk eedan ngaturang sembah bakti, pelinggih-pelinggih sane wenten ring tengahing "Goa Giri Putri" sayan-sayan nincap srada makamiwah pangredanane maduluran canang sari, bilih-bilih prasida katur pejati muang sane siosan. Tityang maderbe arsalan pikarse "Ngukuhin Jagat Bali medasar antuk ngelestariang Seni Budaya Bali". Tityang rumasa gaguat gaguritan punika doh saking sampurna, antuk puniki tityang nunas mangda pikayun sane becik rauh saking ida dane anggen tityang maripurnayang "gaguritan puniki". "Om Santih, Santih, Santih, Om"
Karangsari, 11 Juni 2007, Saking Tityang, Penulis
Gaguritan Goa Giri Putri
I. Pupuh Ginada
1. Inggih ratu sasuhunan, Sanghyang Aji Saraswati, Ledang mapica kaweruhan, Majeng ring tityang I punggung, mangeripta gaguritan, Kadi mangkin, manut kayun tityang.
2. Ratu ida dane samian, Gelisang carita iki, Wenten genah ne utama, Genah dahat singit tuhu, Keiterin bukit utama Patut apti, Rehning genah palukatan.
3. Sampun kasub kaelingan, oleh ida dane sami, rehning sampun kabuktiyang, mahawinan pada rawuh, ngulatiang kerahajengan, genah singit, kautaman nyane ngranayang.
4. Pura ring tengahing Goa, aran Goa giri putri, Goa keartiang genah, Merupa bolong tur suntuk, Kawentenan ring sor tanah, Nanging asri, Ngawe kadudut sang nyingak.
5. Lanturang tityang mawosang, giri keartosang bukit, sios malih kebawos alas, taler wenten ngwilang gunung, raris putrine punika, istri luwih, panrestian dewi kahyangan.
6. Yaning jangkepang samian, Pura goa giri Putri, Genah suci tur utama, ring tengah goane iku, kasub rauh ring dura desa, pada tangkil, ngaturang bakti ring Ida.
II. Pupuh Ginanti
1. Hyang Giri Putri puniku, Pragayan sayang tur asih, Saktin Ida betara Siwa, Ketah kebawos Parwati, Temedun ring mreca pada, Tengahing goa melinggih.
2. Dudonan medek ne katur, undakan-undakan margi, kadi rasa mengangsehang, nanging mawit saking bakti, ngaturang canang daksina, pinaka bakti ring Widhi.
3. Pengawit katurang dumun, Ring Hyang Tri Purusa iki, Luir Siwa, Sada Siwa, Paraman Siwa kaping tri, Pamurtian Sanghyang Tunggal, Pamijilan ida driki.
4. Ida sane mraga kasub, Rehning kuasa ring buana tri, Ingih punika, Bhur, Bwah, Swah, Ngicenin kauripan sami, Mahawanan sida kerta, Jagat landuh turing trepti.
5. Wusan matur sembah puput, lantur ring genah Wasuki, nangingke ngranjing ring lobang, dahat singid turing alit, kirang langkung duang depa, pemedek waspada ngranjing.
III. Pupuh Mas Kumambang
1. Bengong alap, nyingak goane sane sripit, Resres jroning manah, Duaning angob maring hati, Goa utama tur jimbar.
2. Ngungsi genah, linggih ida Hyang Wasuki, sane nguasayang, kelanduhang ring pertiwi turing maweh keraharjan.
3. Janten manah, arsa ring genahe asri, maorten kauparengga, stalagmit miwah stalaktif, makadi piranti hiasan.
4. Melarapan, katur canang lan pejati, raris mengaturang, sembah miwah pangebakti, nunas lugraha ring Ida.
5. Kerahayuan, Ida gumanti tunasin, apan Ida ledang, ngicen kasubagian luwih, ida sugih arta brana.
6. Sane wikan, sampun weruha lan uning, Ida dahat dana, Penganggene ngranyab asri, Masisik mas, makenyah galang.
7. Wenten genah, samoping tengen ring Wasuki, batu ageng tapak, genahe ngayeng betari, betara Mundi, Ped, Saab.
8. Yen rasayang, kadi swarga kapituwi, manah hening galang, sangkan lugra sinar suci, tan mari ledang ring arsa.
IV. Pupuh sinom
1. Lanturang petangkilannya, Linggih Ida Giri Pati, Saking driki madwe panjang, Krobelah meter wiyakti, Jroning ida dane margi, Patut plapan dabdab alus, Wenten song akuweh pisan, Munyin lawahe ngresresin, Saling saur, Satwaluya suling goa.
2. Akeh wyakti wenten lawah, Ring dinding goa manyilib, Nanging suaran-nya tan pegat, Kadi nyambrama sang tangkil, Mangda tan kebaos pingit, Tur nyambrama "Om Swastyastu", Dumogi sida molihang, Ring sajeroning pengapti, Dasar tumus, Manah suci tur nirmala.
3. Maring tengah-tengah goa, wenten kalih batu panggih, marerod saling arepang, peragan wadwa pengabih, ngawe kagiat sang mengaksi, makesiab jejeh takut, sampunang sumandangsaya, melarapan manah suci, janten sampun, ida dane kerahajengan.
4. Rauh sampun kebawosang, irika ring Giri Pati, ketah jua Hyang Siwa, nunas palukatan suci, prayascita kang piranti, nunas plukatan keluhur, irika ring Dewi Gangga, Bethara-bethari sami, Sida lebur, Sehananing Dasamala.
5. Rikala minas malukat, wenten sane ngelur nadi, ketedunan lan kerawuhan, sami mengaturang bakti, sangkan wenten cihna bukti, witning jro nyujur mejanten, sekala niskala, ida mraga sayang tur asih, turing tuhu, sida ngardi kayun galang.
6. Tan sida antuk manahang, kegawok kadudut ngaksi, kaluwihan kardin ida, dinding goa-ne maukir, morten uparengga manik, tritisan toyane ulung, minab wenten manyiratang, nanging tan sida mengaksi, luwih iku, niskala mapica tirta.
V. Pupuh ginada
1. Wus puput ring palukatan, mengarcana mangku mangkin, Hyang Giri Pati pinuja, Mantram Pasupati tuhu, sida nglebur dasamala, Sida kapti, Galang apadang ring manah.
2. Rikala mangku pinuja, aratu Hyang Giri Pati, lugrayang pangeleburan, pasupati luwih iku, ngeseng lara roga wigna, saha lebur, mala papa tan petaka.
3. Ngwijilang bayu pramana, pageh kukuh manah suci, bawose ngetisin karna, patut kardi turing jujur, mangda sida ngewetuang, tutur ayu, ngawe adung pasuwitran.
4. para pemedek mengayat, maring sajeroning hati, iratu sane pawikan, wit ngardi sida ngelebur, kaon becik jele melah, ala ayu, makasami saking ida.
5. Sangkan sampunang langgiya ewer, juleg napimalih purun memada-mada ida, ngandap kasor anggen ngruruh janten wetu kanirmalan, sida kapti, kasubagian muang kawiryan.
6. Wus mangubakti lanturang genah mautama kaungsi, nanging patut kaelingan, Tangkeb langit ngabih luhur, Canang sari keaturang, Dasar bakti, Mangda ledang ida lugra.
VI. Pupuh durma
1. Mengangsehang, mungah jan maundag-undag, awak ngejer, takut, jerih, apan nanjak, nanging kayunne manunggal, dasar bakti, manah suci, patut egar, reh sida parek menangkil.
2. Bengong nyingak, rikala wenten maring jan rasa yang kadi mangipi, jroning matolihan, keaksinin dinding goa selantang pemedek ngaksi, dados samian maorten. Mahias ukir.
3. Terus munggah, ngeranjing ring natar pura, linggih Ida Giri Putri, genahe mautama, dyastun sripit mangenyudang, bengong tanpa suara tuwi, resres manah, apan kardin ida luwih.
4. Kelanturang, ngaksi kewentanan genah, pemaruman sisi samping, genah mengarcana, rikala rauh petoyan, ida betara betari, pada syaga, sami mengaturang bakti.
VII. Semaradana
1. Saking tulus mengubakti, pejati pinaka dasar, canangsari duluranne, pemangkune mengarcana, rasayang tedun betara, Giri Putri saking luhur, Toyan panon tan pegatan.
2. Wenten pemedek menyerit, nunas ampura irika, Hyang giri Putri ton mangke, Tityang saking dura desa, damuh paduka batara, Iriki prasida pangguh, Kaheningan ne utama.
3. Manrebes toyan pengaksi, sigsigan sedih malisah, ngerasayang Ida swece, kamandalu tirta suci, anggen mamurnayang manah, taler anggen mangelebur, mala petaka roga.
4. Sios tingkah sang menangkil, ngereh, mamunyi raksasa, mangelur, ngejerang goane jejeh, takut sang ngatonang, pemedeke memek angkian, sami nunasang rahayu, ring ida sang manguasa.
5. Nanging sami nika bukti, cihna sayang asih ida, bakti miwah srada kwales sangkan nulus mengaturang bakti, turing nekeng nuas, tan memanah mamuuk, napi malih kayun loba.
6. pemedeke kasiratin, tirta wangsuh padan ida, katunas, sugi lan ajeng, jroning hati galang padang, tan kayunne liang, sangkan tirta kamandalu, Hyang Giri Putri mapica.
VIII. Pupuh sinom
1. Sisi kangin wenten taman, genah nglungsur tirta suci, anggen pangleburan mala, prayascita raga luwih, patut tunas turin pingit, manrebes selagan batu, meweh antuk ngemanahang, mapan goa tengah bukit, sida nyembur, tirta medal tan pegatan.
2. Kaiterin dinding mortenan, ngeranyab galang keaksi, olih batu kadi mas, magelung kori maukir, bulakan genah tirta suci, sami ngedotang manuhur kapundut, ketunas budal lantur anggen tirta pingit, sida nglebur, wisya kageringan.
3. Widyadari widyadara, mijil saking luhur langit, masiram saling manyingan, mawastra murub mangendih, masesocan mira manik, sang mengatonang kadudut, telaga luwih mautama, Hyang Giri Putri mengaksi, Pada matur, Manyembah pada nyambrama.
4. Kadi punika yan bawosang, prade niskala keaksi, ebek antuk kawibuhan, ida mraga istri luwih, maharan Dewi Parwati, parab sios sane kasub, saktin Ida Sanghyang Siwa, melinggih tengahing giri, ngardi adung, sarwa prani maring jagat.
5. Ngiring mangkin kelanturang, payogan ida betari, genah singid ngardi liang, apan sida mengastiti, Giri Pati Giri Putri, Ratu Niang kakyang ratu, Panungalan Sanghyang Siwa, Sada Siwa maneresti, Sida padu, Parama Siwa mengaran.
6. Genah payogan punika, tandoh saking Giri Putri, limang depa sawatara, genah utama tur pingit, ajerih yan nenten bakti, nanging sweca prade sujud, genah matapa mayoga, taler margiang semadi, mogi tulus, Ida betara lugraha.
IX. Pupuh pangkur
1. Pangredanane Hyang Siwa, kaincepang, tri Pramana ne iki, nglungsur panugrahan luhur, panugrahan ne utama, ajeg Bali, jagat trepti turing landuh, moksartham Jagadhita ya, kedasarin antuk dharma.
2. Giri Putri ke arcane, Keastawa, Mijil saking luring langit, Mekenyah galang mamurub, Busana putih kemasan, Smita manis, ngardi sang manyingak linglung, Kabinawa masesocan, Gelung mas busana sutra.
3. Giri Pati masarengan, adung pisan, Siwa Parwati mesanding, Kadi Smara Ratih iku, Malinggih ring singgasana, Widyadari, widyadara sareng dulur, Nyambehang sekar rijasa, Melati, lan sekar emas
4. Garjita kayun manyingak, petangkilan, menyakupang kara kalih, sekar, kwangen sida katur, pejati dulurin canang, kayun hening, nenten mamerih manuhur, mogi sinar sucin Ida, ngawe kasukertan jagat.
5. Ngaturang parama suksma, rehning ledang, mengantengang mentinarin, ngicen kasubagian tuhu, nenten prasida ngengsapang, reh pengapti, rauhe tangkil manyungsung, rasayang bagia tan amat, molihing sajroning manah.
X. Pupuh Maskumambang
1. Kelanturang, penangkilane ring Dewi yan saking payogan nuunin jam titi malih, rauh sampun ta kocapan.
2. Sinar surya, nyambrama kadi mapagin, pemedek samian, bengong mangucap ya raris, geng utama karyan ida.
3. Beten tukad, nanging nenten wenten toya, mapan paring nusa, toyane beten pertiwi, toyan sabeh sida membah.
4. Yening tatas, saking iriki keaksi, bukit misi alas, rebreb angker mangresresin, Pura Sumuhu kocapan.
5. Wus manyingak, ida dane ngrereh linggih, kagiat manyingak, pertama wenten pelinggih, Siwa Amerta Maha Dewa.
XI. Pupuh ginada
1. Gedong tengah Sri Sedana, Laksmi Dewi lan Melanting, Keparabin Dewi Tara, Taler gnah Syahbandar Ratu, Genah pinunas amerta, Mogi kapti, Sajeroning mangutsaha.
2. Wenten patung makembaran, Raka Ari Dewi Kwam Im, Lambang Dewi kemakmuran, Kenyem manis kadi madu, Nudut kayun sang manyingak, Mangubakti, Ngaturang buah-buahan.
3. Manisan senengin Ida, pemedeke mangaturin, inum-imunan tan lalia, kadulurin sekar tunjung, simbul kesucian utama, makasami, cihna bakti muang srada.
4. Mangku Gede mengarcana, Dulurin gita mandarin, Dasaran Dewi mengayah, Masolah maenggokan lemuh, Toyan panon natan pegat, Kangen wyakti, cihna Ida wus mapica.
5. Mangkin lantur nunas berkah, merupa minyak abu Iwih, Mangku Gede manyolesang, Pramangkin rasa Ida tedun, Menangis, ngelur, masuryak, Rame gati, Pecalang pada sayaga.
6. Sayan-sayan ngon ring, Ida dahat sweca taring asih, Dewi Kwam Im banget sayang, Gelis menyambrana tedun, Mapaica kawibuhan, Asing apti, Sidaning don mresidayang.
7. Mangkin tunggilan mawosang, kehanan ring Giri Putri, wantah pamurtiyan Siwa, ngawi kerta jagat landuh, pusering jagat ring Nusa, Giri Putri, Sandang junjung saha sembah.
Panyineb: Pupuh sinom
rauh iriki puputang, dumogi ida mengaksi, dahume ring mreca pada, jagat werdi panjak bakti, eda cauh muang lali, trikaya anggenang suluh, panca srada anggen dasar, mikukuh sukertan gumi, pasti adung, sarwa pranine ring jagat.
Om Santih, Santih, Santih, Om
Source
- Dunia, I Nyoman; S.Pd (Bendesa Adat Karangsari); I Ketut Darma, MBA (Mangku Gede Giri Putri) - Gaguritan Goa Giri Putri -, Penerbit Paramita Surabaya, 2007, 26 pp.


text:
Selasa, November 30, 2010
Nanoe Biroe - Anak Kost
Tags : Kord Lagu Bali, Lirik Lagu Bali, Nanoe Biroe, Anak Kost
Author : Wayun Nempan
Credit : http://bliyanbelog.blogspot.com
Intro : G Em (2X)
G Em
Di kamar cenik kuangken 3×3 meter
G Em
Ditu beli ngidem mengantiang semeng
Am
Joh ken rerame sing ngajak nyame
G
Beli kapah kapah ngerasayang tresne
Am
Kapah medaran ne jaan-jaan
D
Sai-sai wareg ben mi instant
Author : Wayun Nempan
Credit : http://bliyanbelog.blogspot.com
Intro : G Em (2X)
G Em
Di kamar cenik kuangken 3×3 meter
G Em
Ditu beli ngidem mengantiang semeng
Am
Joh ken rerame sing ngajak nyame
G
Beli kapah kapah ngerasayang tresne
Am
Kapah medaran ne jaan-jaan
D
Sai-sai wareg ben mi instant
Kaposting olih bliyanbelog ring 10:31 AM 2 komentar Link
Label : Lirik lan Kord
Minggu, November 28, 2010
Satua Bali : Anak Ririh
Pan Karsa ajaka pianakné muani nanggap upah ngaé sémér di sisin rurungé gedé. Uli semeng makasanja ia ajaka dadua tusing marérén magaé, sajawaning dinuju madaarné. Kenehné apang gegaéné enggal pragat, tur lantas nampi upahné. Telung dina ia magaé tan parérénan, séméré suba dalem, ngantiang pragat. Kendelné tara bakat ban nuturang. Buin awai magaé, pedas ia bakal nampi upah liu. Tan critanan maniné semeng séméré lakar katampiang tekén ane mupahang. Petengné sagét ujan bales pesan madulurang angin. Apeteng Pan Karsa tusing bisa pules ngenehang gegaéné. Takut séméré bek kaurugin tanah. Maniné nu ruput ia ajaka pianakné nelokin séméré, sambilang ngaba tambah. Saja lantas séméré bek aji tanah. Pianakné sedih mapangenan. Pan Karsa masih mapangenan. Makelo ia bengong, mangenang kalacuran déwékné. Nangingké ia ngalih daya, apanga gegaéné aluhan. Lantas ia ngomong tekén pianakné. “ih cening, de cai keweh, buin akejep dong ilang tanahé ané ngurugin séméré né.”Ditu lantas Pan Karsa ngantungan baju muah capilné ditongosé ngantungan buka ané suba-suba. Pianakné masih nuutang tingkah bapané. Buine tambahé ané besikan bantangné tancebanga ka tanahé ané ngurugin séméré, muah ané lénan pejaga di sisin séméré, suud keto lantas kalahina mengkeb.
Kacrita anaké sané mentas ditu pada ngon, ningalin baju muah capil magantung paek séméré, tur ané ngelahang tuara ada. Apa buin mara ajinanga ada tambah ditu. Alihina tusing ada, kauk-kaukina tara ada masaut. Sayan makelo sayan liu anaké pada kema tur pada ngenehang, anaké ané ngaé séméré kaurugan baan tanah ditu. Lantas sahasa nyemak tambah, pada numbegin séméré ento. Tanahné kagediang. Baan liu anaké magaé, buina tanah nu gebuh, dadiannya tuara makelo séméré ento suba kedas buka ibiné. Ditu Pan Karta Malaib-laib tur ngomong, “inggih jeroné sareng sami, tiang nunas pisan ring pitulung jeroné sane paicaang ring tiang.”
Kutipan saking
Tonggak Baru Sastra Bali Modern, I Nyoman Darma Putra.
Kacrita anaké sané mentas ditu pada ngon, ningalin baju muah capil magantung paek séméré, tur ané ngelahang tuara ada. Apa buin mara ajinanga ada tambah ditu. Alihina tusing ada, kauk-kaukina tara ada masaut. Sayan makelo sayan liu anaké pada kema tur pada ngenehang, anaké ané ngaé séméré kaurugan baan tanah ditu. Lantas sahasa nyemak tambah, pada numbegin séméré ento. Tanahné kagediang. Baan liu anaké magaé, buina tanah nu gebuh, dadiannya tuara makelo séméré ento suba kedas buka ibiné. Ditu Pan Karta Malaib-laib tur ngomong, “inggih jeroné sareng sami, tiang nunas pisan ring pitulung jeroné sane paicaang ring tiang.”
Kutipan saking
Tonggak Baru Sastra Bali Modern, I Nyoman Darma Putra.
Kaposting olih bliyanbelog ring 12:07 PM 0 komentar Link
Label : Satua Bali
Kamis, November 25, 2010
Bedudawati - Ulian Tresna
Tags : Kord Lagu Bali, Lirik Lagu Bali, Bedudawati, Ulian Tresna
Author : Wayun Nempan
Credit : http://bliyanbelog.blogspot.com
*
D Bm
Bedikin ngeroko… kapahin minum
G A D
Ragan tiyang enyeh bayun beli sing luwung
Bm
Suud memunyah lan je olahraga
G A D
De ngalih masalah pang iraga bagia
D Bm
Ulian rasa tresna
G A D
Ragan titiang kapining beli
Bm G
Ragan edot beli seger-seger
A G
Umur beline lantang
Author : Wayun Nempan
Credit : http://bliyanbelog.blogspot.com
*
D Bm
Bedikin ngeroko… kapahin minum
G A D
Ragan tiyang enyeh bayun beli sing luwung
Bm
Suud memunyah lan je olahraga
G A D
De ngalih masalah pang iraga bagia
D Bm
Ulian rasa tresna
G A D
Ragan titiang kapining beli
Bm G
Ragan edot beli seger-seger
A G
Umur beline lantang
Kaposting olih bliyanbelog ring 8:18 AM 3 komentar Link
Label : Lirik lan Kord
Selasa, November 23, 2010
Surat Ngangge Bahasa Bali
Minab wenten kalih rahina sane lintang, adik misan tiange sane kari kelas 4 SD, ngidih ken tiang mangda ngaryanin surat ngangge bahasa bali. Nika wantah tugasnyane saking guru Bahasa Bali. Beh, premangkin tiang bingung. Santukan tiang ten taen nulis surat. Napi malih ngangge bahasa bali. Jek meweh rasanin tiang. Pamuput ne, karyanin tiang mase surat nika, sakewanten kanggeang akidik manten dagingne. Tiang ten polih ide malih. Hehehehehh... minab wenten sameton sane polih tugas kadi punika, nah niki anggen conto manten. Lebihne dados malih tambahin daging surate niki.
Kaposting olih bliyanbelog ring 11:46 AM 4 komentar Link
Label : Coretan
Minggu, November 21, 2010
Galeri Photo Pelebon Raja Peliatan IX
Ring tanggal 2 Nopember 2010, wenten karya agung ring Puri Peliatan Ubud, Gianyar. Tan lian wantah Upacara Pelebon Raja Puri Agung Peliatan IX, Ida Dwagung Peliatan. Upacara pelebon niki sampun kasiapang antuk tigang sasih. Ring puncak acara, akeh sane rauh nyaksinin upacara pelebon puniki. Sakewanten, lacur tiang ten sida sareng nyaksinin upacara punika santukan tiang wenten pakaryan. Gih, mangkin tiang jagi ngicenin makudang-kudang koleksi photo upacara peebon puniki sane kaambil olih timpal tiange. Sira uning wenten sameton sane nenten sida rauh nyaksinin sekadi tiang.
Kaposting olih bliyanbelog ring 9:26 AM 2 komentar Link
Label : Galeri Photo


text:
Selasa, September 14, 2010
Pangawedar Indik Hak-Hak Azasi Manusia
Sami manusane mijil maduluran hak-hak sane pateh lan pastika tur malarapan kebebasan-kebebasan sane mabuat pisan. Perserikatan Bangsa-Bangsa maduwe tatuwek pacang nginggilang (nyunjung) nabdabang tur ngayomin hak azasi manusia saking swang-swang manusa. Tatuwek puniki ngawit saking Piagem Perserikatan Bangsa-Bangsa sane negesin unteng pakayun wangsa-wangsa ring jagatpada ngenenin hak azasi manusia sane mabuat pisan tur ring martabat lan kamatmian manusa. Ring sajeroning pangawedar indik hak azasi manusia, Perserikatan Bangsa-Bangsa mapiteges pastika pisan miwah sadarana ngenenin hak-hak sane pinaka druwen i manusa sacara adil. Hak-hak punika wantah druwen ida dane. Punika wantah hak ida dane. Hak-hak ida dane punika mangda kauningin. Patut sareng-sareng nyobiakang tur ngukuhang kawentenanipun gumanti mabuat ring ida dane miwah mantuk ring sasaman jana sane seosan.
Kaposting olih bliyanbelog ring 11:55 AM 2 komentar Link
Kamis, Juli 08, 2010
Sugih Lan Lacur
olih Ari Dwijayanthi
Yéning rerehang ring mercapada, sira ja sané kabaos sugih sinah wénten malih sané sugihan. Yéning wénten sané nyambatang i anu pinih sugiha ring Bali sinah pacang wénten sané pacang purun nungkasin. Punika awinan anaké lingsir nganikayang sugih lan lacur, dueg, lan belug nénten mamuncuk. Yén telisik sinah pacang ngejohang.
Wénten anak sugih sané madué makudang-kudang mobil, makudang-kudang hotél, makudang-kudang perusahan kantun marasa raganné kuangan. Wénten manten sané karasayang kirang. Napiké mobilné kirang becik, perusahaanné kirang untung, hotél kirang akéh, miwah sané siosan. Pamuputné sakayang-kayang anaké kadi punika pacang setata marasa kirangan. Yadiastun anak siosan nganikayang anaké kadi punika sugih, sugih macedor, yadiastun akéh anak engon ring kasugian anaké punika sujatinné anaké punika lacur. Duaning anaké punika setata marasa kirangan. Dadosné amoncén ja ageng rasa kirangnyané amunika lacurné. Yadiastun ja anaké punika sampun madué hotél papitu, kéwanten kantun meled madué hotél dasa, dadosné atigang hotél kalacuran anaké punika.
Yéning rerehang ring mercapada, sira ja sané kabaos sugih sinah wénten malih sané sugihan. Yéning wénten sané nyambatang i anu pinih sugiha ring Bali sinah pacang wénten sané pacang purun nungkasin. Punika awinan anaké lingsir nganikayang sugih lan lacur, dueg, lan belug nénten mamuncuk. Yén telisik sinah pacang ngejohang.
Wénten anak sugih sané madué makudang-kudang mobil, makudang-kudang hotél, makudang-kudang perusahan kantun marasa raganné kuangan. Wénten manten sané karasayang kirang. Napiké mobilné kirang becik, perusahaanné kirang untung, hotél kirang akéh, miwah sané siosan. Pamuputné sakayang-kayang anaké kadi punika pacang setata marasa kirangan. Yadiastun anak siosan nganikayang anaké kadi punika sugih, sugih macedor, yadiastun akéh anak engon ring kasugian anaké punika sujatinné anaké punika lacur. Duaning anaké punika setata marasa kirangan. Dadosné amoncén ja ageng rasa kirangnyané amunika lacurné. Yadiastun ja anaké punika sampun madué hotél papitu, kéwanten kantun meled madué hotél dasa, dadosné atigang hotél kalacuran anaké punika.
Kaposting olih bliyanbelog ring 5:58 PM 0 komentar Link
Selasa, Juni 15, 2010
Sastra Peparikan
Antuk : Drs. I Wayan Wina
Dukuh "Ning Sujana, keto masih sisian bapa makejang ane ada dini di sekolahan, tuah lakar nutugang bebawosan tugas parembayanne malunan. Muah enu masih nganggon kekecape mapepet wandane maluan, sakewala bin acudik gati sisanne. Nah lakar kawitin bapa suba. Getu anggegetu ngaran gedeg. Buin ada kabawes getun, mirip pesanne, dadi gegetun artinne sedih. Gewal maarti tepak wiadin gebug. Geyuh, naah ne masih liu pesan artinne manut lengkara minakadi maarti lesu, kenyel, lempor, duhkita, miwah sedih. Gom masih dadua artinne. Gom ane kapertama dadi kagoman maarti kasub wiadin angob. Sakewala gom ane kaping daduanne ngaran gamel wiadin gisi. Gong ngaran ageng, gede, miwah kirangan. Gibah ngaran busana, panganggo kapica tanpa guna yening tan tulus ikhlas.
Dukuh "Ning Sujana, keto masih sisian bapa makejang ane ada dini di sekolahan, tuah lakar nutugang bebawosan tugas parembayanne malunan. Muah enu masih nganggon kekecape mapepet wandane maluan, sakewala bin acudik gati sisanne. Nah lakar kawitin bapa suba. Getu anggegetu ngaran gedeg. Buin ada kabawes getun, mirip pesanne, dadi gegetun artinne sedih. Gewal maarti tepak wiadin gebug. Geyuh, naah ne masih liu pesan artinne manut lengkara minakadi maarti lesu, kenyel, lempor, duhkita, miwah sedih. Gom masih dadua artinne. Gom ane kapertama dadi kagoman maarti kasub wiadin angob. Sakewala gom ane kaping daduanne ngaran gamel wiadin gisi. Gong ngaran ageng, gede, miwah kirangan. Gibah ngaran busana, panganggo kapica tanpa guna yening tan tulus ikhlas.
Kaposting olih bliyanbelog ring 9:04 AM 4 komentar Link
Kamis, Maret 04, 2010
Sebun Kokokan
olih Mas Ruscitadéwi
Soang-soang sané wénten ring jagaté, kocap madué kasaktian néwék. Wénten daging sastra sané nganikayang kasaktian anak alit magenah ring tetangisannyané, kasaktian soroh ulam magenah ring kawikanan ipun ngelangi ring toyané sané mapiteh dalem, lan kasaktian soroh paksi magenah ring kapradnyan ipun makeber tegeh ring ambarané.
Yadiastun kasaktian soroh paksi kanikayang magenah ring kawikanan ipunné makeber, nénten ja sami soroh paksi prasida makeber tegeh ring ambarané. Soroh ayam lan bébék nénten prasida makeber tegeh. Soroh bébék lan ayam, wantah soroh paksi sané leket ring manusa lan soroh paksi sané pamargin idupné akéhan ring tanahé. Wénten taler soroh paksi sané arang kapanggihin olih manusa, duaning ipun seringan idup ring taru-taruné ageng. Wénten taler paksi sikep sané kasambat arang ngenceg tanah, mawinan kasambat paksi pangater atma.
Soang-soang sané wénten ring jagaté, kocap madué kasaktian néwék. Wénten daging sastra sané nganikayang kasaktian anak alit magenah ring tetangisannyané, kasaktian soroh ulam magenah ring kawikanan ipun ngelangi ring toyané sané mapiteh dalem, lan kasaktian soroh paksi magenah ring kapradnyan ipun makeber tegeh ring ambarané.
Yadiastun kasaktian soroh paksi kanikayang magenah ring kawikanan ipunné makeber, nénten ja sami soroh paksi prasida makeber tegeh ring ambarané. Soroh ayam lan bébék nénten prasida makeber tegeh. Soroh bébék lan ayam, wantah soroh paksi sané leket ring manusa lan soroh paksi sané pamargin idupné akéhan ring tanahé. Wénten taler soroh paksi sané arang kapanggihin olih manusa, duaning ipun seringan idup ring taru-taruné ageng. Wénten taler paksi sikep sané kasambat arang ngenceg tanah, mawinan kasambat paksi pangater atma.
Kaposting olih bliyanbelog ring 3:39 PM 0 komentar Link
Selasa, Februari 23, 2010
Bali Akeh Kelangan Dokumentasi Penting
Yéning takénang, sinah akéh krama sané nganikayang kawéntenan arsip mabuat pisan, utaminné anggén srana pendidikan. Yadiastun makasami anaké cumpu indik kaabotan arsipé, kéwanten arang sané kayun mupulang miwah makarya arsip sangkaning pakaryan punika sayuwakti pakaryan sané ketil lan merluang kesabaran lan prabéa. Sangkaning males, ngekoh lan nénten jemet makarya arsip miwah dokumén, mawinan arsip lan dokumén indik Bali ketah kapanggihin ring dura negara.
Arangnyané krama Bali, lan Indonésia madué arsip kanikaang olih Endo Suanda, Ph.D saking Tikar Media Budaya Nusantara, sangkaning wangsa Indonésiané kirang madué budaya makarya arsip, mabina pisan sareng wong dura negarané.
Indik arangnyané krama Bali ngarsipang utawi ngadokuméntasiang sakancan upacara adat, agama, lan budaya Bali kapi kaeng olih Agung Bawantara duk pabligbagan indik Pengelolaan Arsip Audiovisual ring GEOK, Singapadu Gianyar, 6 Januari 2010 lintang.
Arangnyané krama Bali, lan Indonésia madué arsip kanikaang olih Endo Suanda, Ph.D saking Tikar Media Budaya Nusantara, sangkaning wangsa Indonésiané kirang madué budaya makarya arsip, mabina pisan sareng wong dura negarané.
Indik arangnyané krama Bali ngarsipang utawi ngadokuméntasiang sakancan upacara adat, agama, lan budaya Bali kapi kaeng olih Agung Bawantara duk pabligbagan indik Pengelolaan Arsip Audiovisual ring GEOK, Singapadu Gianyar, 6 Januari 2010 lintang.
Kaposting olih bliyanbelog ring 3:28 PM 0 komentar Link
Minggu, Februari 07, 2010
Sang Sangging
Seni pawayangan nénten wantah kasolahang, sakadi ”Wayang Cenk Blonk” sané mangkin nedeng kasub ring jagat Baliné. Seni pawayangan nglimbak ring makudang-kudang widang seni, sakadi seni lukis, seni tatah, seni tenun, miwah seni-seni sosan.
Wayang biasané ngambil bantang crita Ramayana lan Mahabharata. Maka sami punika, ngeninin sesolahan wiadin widang seni siosan, kocap nyobyahang sesuluh idup. Daging sané kacritayang indik Ramayana miwah Mahabharata. Ring widang seni lukis akéh kawéntenanné, silih tunggilnyané “Gambaran Wayang Kamasan” sané taler ngambil carita punika.
Gegambaran Wayang Kamasan sané wénten ring langit-langit Kertha Gosa lan Taman Gili ring Klungkung wantah pagelaran wayang nénten antuk kasolahang. Gegambaran punika sakadi masolah. Tukang gambar utawi sanggingnyané pinaka dalang. Sang sangging ngenahang lan ngagemang wayang-wayang punika manut critannyané.
Wayang biasané ngambil bantang crita Ramayana lan Mahabharata. Maka sami punika, ngeninin sesolahan wiadin widang seni siosan, kocap nyobyahang sesuluh idup. Daging sané kacritayang indik Ramayana miwah Mahabharata. Ring widang seni lukis akéh kawéntenanné, silih tunggilnyané “Gambaran Wayang Kamasan” sané taler ngambil carita punika.
Gegambaran Wayang Kamasan sané wénten ring langit-langit Kertha Gosa lan Taman Gili ring Klungkung wantah pagelaran wayang nénten antuk kasolahang. Gegambaran punika sakadi masolah. Tukang gambar utawi sanggingnyané pinaka dalang. Sang sangging ngenahang lan ngagemang wayang-wayang punika manut critannyané.
Kaposting olih bliyanbelog ring 10:23 AM 0 komentar Link
Rabu, Januari 20, 2010
Pangawi Wadu Bali Modern
Olih : IDK Raka Kusuma
Ngrereh pangawi wadu ring sajeroning Sastra Indonésia modéren dangan pisan. Riantukan sampun akéh wénten. Yén nyarca parabné, sambil ngidem nyidayang. Yadin nénten samian, pacang carca tiang. Pinih ajeng Nursamsu. Raris: Isma Sawitri, Toeti Herati Noerhadi, Rayani Sriwidodo, M Popi Donggo Hutagalung, Upita Agustin, Diah Hadaning, Dorotéa Rosa Hérliani, Oka Rusmini, Cok Sawitri, Sirikit Syah, Mas Ruscitadéwi, Alit S Rini. Wantah kadi nika? Wénten malih. Puniki: Putu Vivi Lestari, Pranita Déwi, Nur Wahida Idris, Ira Puspitaningsih, Dina Oktaviani, Ayu Utami, Linda Critanty.
Nyelap tiang ngusanang nyambat pangawi wadu sastra Indonésia modérené kadi nika. Sané ngranayang, unteng séwala patrané puniki nénten ngundukang indiké punika. Nanging ngundukang indik pangawi wadu Bali modéren. Pangawi wadu Bali modérené sané sambat tiang inucap maka sarana imba. Imba sané nyihnayang, ring sajeroning ngaripta reriptaan sastra, boya anak lanang kémanten sané mabuat. Anak istri taler.
Yén ring sajeroning Sastra Indonésia modéren sapunika kawéntenané, sapunapi sastra Bali modérené? Wénten pangawi wadu sastra Bali modéren napi nénten?
Ngrereh pangawi wadu ring sajeroning Sastra Indonésia modéren dangan pisan. Riantukan sampun akéh wénten. Yén nyarca parabné, sambil ngidem nyidayang. Yadin nénten samian, pacang carca tiang. Pinih ajeng Nursamsu. Raris: Isma Sawitri, Toeti Herati Noerhadi, Rayani Sriwidodo, M Popi Donggo Hutagalung, Upita Agustin, Diah Hadaning, Dorotéa Rosa Hérliani, Oka Rusmini, Cok Sawitri, Sirikit Syah, Mas Ruscitadéwi, Alit S Rini. Wantah kadi nika? Wénten malih. Puniki: Putu Vivi Lestari, Pranita Déwi, Nur Wahida Idris, Ira Puspitaningsih, Dina Oktaviani, Ayu Utami, Linda Critanty.
Nyelap tiang ngusanang nyambat pangawi wadu sastra Indonésia modérené kadi nika. Sané ngranayang, unteng séwala patrané puniki nénten ngundukang indiké punika. Nanging ngundukang indik pangawi wadu Bali modéren. Pangawi wadu Bali modérené sané sambat tiang inucap maka sarana imba. Imba sané nyihnayang, ring sajeroning ngaripta reriptaan sastra, boya anak lanang kémanten sané mabuat. Anak istri taler.
Yén ring sajeroning Sastra Indonésia modéren sapunika kawéntenané, sapunapi sastra Bali modérené? Wénten pangawi wadu sastra Bali modéren napi nénten?
Kaposting olih bliyanbelog ring 4:37 PM 0 komentar Link
Senin, Januari 18, 2010
Wariga
Olih : I Madé Sujaya
Gumanti patut pisan i raga pinaka krama Bali mangkin puniki ngaturang angayubagya duaning sampun nami indik sastra wariga. Duaning, sastra wariga nénten ja ngicén uger-uger indik padéwasan pacang ngamargiang upacara, sakéwanten taler ngajahin i raga sareng sami mangda nénten ngutang-utang galah duaning galah wantah sané pinih mautama ring jagaté.
Yan telebin malih, sastra wariga wantah pinaka pakaryan mautama pisan saking para panglingsir i raga inguni. Yadiastun sastra wariga ring Bali kabaos rauh saking Jawi, sakéwanten kawéntenan wariga ring Bali gumanti mabinayan pisan. Kahanan wariga ring Bali nganutin kawéntenan palemahan, pawongan, lan parahyangan.
Nika nyihnayang, para panglingsiré dumun nénten ja nerima kémanten napi sané rauh saking dura Bali. Budaya sané kabaos becik ring dura Bali kasanggra turmaning kaadungang sareng kawéntenan jagat Baliné.
Gumanti patut pisan i raga pinaka krama Bali mangkin puniki ngaturang angayubagya duaning sampun nami indik sastra wariga. Duaning, sastra wariga nénten ja ngicén uger-uger indik padéwasan pacang ngamargiang upacara, sakéwanten taler ngajahin i raga sareng sami mangda nénten ngutang-utang galah duaning galah wantah sané pinih mautama ring jagaté.
Yan telebin malih, sastra wariga wantah pinaka pakaryan mautama pisan saking para panglingsir i raga inguni. Yadiastun sastra wariga ring Bali kabaos rauh saking Jawi, sakéwanten kawéntenan wariga ring Bali gumanti mabinayan pisan. Kahanan wariga ring Bali nganutin kawéntenan palemahan, pawongan, lan parahyangan.
Nika nyihnayang, para panglingsiré dumun nénten ja nerima kémanten napi sané rauh saking dura Bali. Budaya sané kabaos becik ring dura Bali kasanggra turmaning kaadungang sareng kawéntenan jagat Baliné.
Kaposting olih bliyanbelog ring 1:32 PM 0 komentar Link
Kamis, Juli 09, 2009
Carik
Olih I Wayan Juniartha
Gumi Bali to tanah melah koné, nanging ngudiang sayan ngabedikang dogén kramané ané nyak ngolah tanah?
”Yéh, pelih sajan omongané to. Nyén ngorahang sayan ngabedikang?,” I Madé Kangin Kauh salah tampi nyautin.
Baca gén iklané di koran. Sabilang wai liu sajan ada iklan kramané ngadep tanah. Nang jalan-jalan ka désa, di sabilang bucu ada papan majujuk ”Tanah ini dijual”, ”Tanah ini dikontrakkan”. Ada ané nganggo papan triplék daki, ada ané nganggo papan maal tur misi adan perusahaan asing. Ada papan ané majujuk di karang embang ané isiné tuah padang teki, ada masi ané majujuk di carik ané sedeng kuning padiné.
Gumi Bali to tanah melah koné, nanging ngudiang sayan ngabedikang dogén kramané ané nyak ngolah tanah?
”Yéh, pelih sajan omongané to. Nyén ngorahang sayan ngabedikang?,” I Madé Kangin Kauh salah tampi nyautin.
Baca gén iklané di koran. Sabilang wai liu sajan ada iklan kramané ngadep tanah. Nang jalan-jalan ka désa, di sabilang bucu ada papan majujuk ”Tanah ini dijual”, ”Tanah ini dikontrakkan”. Ada ané nganggo papan triplék daki, ada ané nganggo papan maal tur misi adan perusahaan asing. Ada papan ané majujuk di karang embang ané isiné tuah padang teki, ada masi ané majujuk di carik ané sedeng kuning padiné.
Kaposting olih bliyanbelog ring 4:22 PM 0 komentar Link
Di Galeng Ngalih Galang
Olih : IBM Dharma Palguna
Ri kala kapetengan akéh anaké kema-mai ngalih Galang. Wénten sané nglanglang kalangwan ka segara-gunung. Sané tiosan ngasraya (nyraya) ka pura-pura sané doh-doh. Sané lianan wénten mekemit ring genahé sané sengkil tur tenget. Wénten malih sané nyilib-nyilib ngojog sétra wengi-wengi. Akéh malih utsaha anaké ngepungin galang kadi malaib labuh ngepung ané tusing tawang.
Nanging boya samian anaké seneng ngamargiang utsaha kadi punika ri kala ngrereh galang. Lian daging pekayunan, tios utsaha sané kamargiang. Lian “bebaktan” saking pelekadan, ten pateh margi sané kepanggihin. Punika mawinan ring pakraman raris wénten ucap di galengé ngalih galang. Galeng punika isin pedeman. Pedeman punika jumah. Jumah mateges ngoyong. Ngoyong punika ten malih kema-mai, utawi cutet nengil.
Ri kala kapetengan akéh anaké kema-mai ngalih Galang. Wénten sané nglanglang kalangwan ka segara-gunung. Sané tiosan ngasraya (nyraya) ka pura-pura sané doh-doh. Sané lianan wénten mekemit ring genahé sané sengkil tur tenget. Wénten malih sané nyilib-nyilib ngojog sétra wengi-wengi. Akéh malih utsaha anaké ngepungin galang kadi malaib labuh ngepung ané tusing tawang.
Nanging boya samian anaké seneng ngamargiang utsaha kadi punika ri kala ngrereh galang. Lian daging pekayunan, tios utsaha sané kamargiang. Lian “bebaktan” saking pelekadan, ten pateh margi sané kepanggihin. Punika mawinan ring pakraman raris wénten ucap di galengé ngalih galang. Galeng punika isin pedeman. Pedeman punika jumah. Jumah mateges ngoyong. Ngoyong punika ten malih kema-mai, utawi cutet nengil.
Kaposting olih bliyanbelog ring 8:15 AM 0 komentar Link
Senin, Juni 15, 2009
Sejarah Sastra Bali Modern
Sakéng Puisi Sunda Modéren Dalam Dua Bahasa tiang sumeken uning pajalan lan kawéntenan puisi sunda modérené, sakéng ngawit kantos warsa 2000. Sumeken taler uning rupan puisi sunda modérené sané kasurat antuk suang-suang pangawi. Tur uning, pangawi Indonesia modérené sané ngaripta puisi Sunda Modéren. Minakadi : Apip Mustopa, Ajip Rosidi, Surachman R.M, Ayat Rohaédi, Juniarso Ridwan, Soni Farid Maulana, miwah Acép Zamzam Noor. Sapunika taler, sakéng bukuné puniki, tiang uning novélis Éddy D Iskandar sané nyurat novél Gita Cinta dari SMA miwah Berlalu dalam Sunyi tur Roman Picisan nyurat sajak Sunda modéren.
Kaposting olih bliyanbelog ring 8:29 AM 0 komentar Link


text:
Kacrita risada kala, sadawege Ida Sang PrabuWatugunung merem ring bale-balene, gelung kaprabonane sampun kagenahang. Duk punika Ida Dewi Sinta pastika pisan polih ngaksinin prabun Ida Sang Prabu wiakti wenten pecak kanin rahat, biket ageng. Antukan kawentenane sakadi punika, Ida Dewi Sinta murunang matur pitaken Ida Sang Prabu Watugunung parama ledang nguningayang saparindikanidane. Kabaos, daweg Ida Sang Prabu kantun alit, Ida wantah anak alit kalintang kual. Antuk kakualan idane punika, sadawrg biange nulek ngledokang titisan antuk siut. Santukan biange kapuhan antuk panes turmaning raris Ida Sang Watugunung alit macara, kandugi biange duka. Ida Sang Prabu Watugunung raris prabune kabeet antuk muncuk siut ajengane. Kandugi ngamedalang rauh akueh. Antuk punika anake alit raris salit arsa, raris nilar raga, nilarin genah biange. Murang-murang lampah, saparan-paran lakune.
Ri wau asapunika Sang Prabu Watugunung macarita, dahating tangkejut Dewi Sinta mirengang daging caritan Sang Prabu Watugunung. Blegbegan engsek pikayune abosbos. Dewi Sinta eling ring kawentenane punika, wiakti polih sahasa ngetok prabun okane antuk siut turmaning okane ical nenten prasida katutan rauh mangkin. Indike punika pastika sampun sakadi sane kacritayang antuk Ida Sang Prabu. Rasa sedih tan ambat-ambat, agung dosa tan sinipi, yening kapikayun-kayunin nyansan nuke nganinin ulun angen. Mariselsel raga, dados anak istri kanggen rabi antuk I anak. Antuk punika Dewi Sinta ngrincikang naya upaya, mangda prasida mapalasan, tur nenten malih kawawa dados istrin Sang Prabu Watugunung.
Santukan Ida Sang Prabu Watugunung miarsayang kawentenane sakadi sepi abosbos, punika mawinan Ida mataken, punapi mawinan Dewi Sinta dados meneng. Antuk punika Dewi Sinta nenten kirang naya, nganikayang sane wenten ring pikayun wantah nenten wenten sios ida wiakti angob ring kagungankalih kawisesan Ida Sang Prabu. Sakewanten, sakadi atur Ida Dewi Sinta, Ida Sang Prabu Watugunung yadiastun wirya sakti, during prasida ngasorang suargane tur during molihang rabi widiadari saking suargan. Manut pikayunan Ida Dewi Sinta, yaning Ida Sang Prabu nglamar widiadari ring suargan, janten pacang wenten yuda,Ida Sang Prabu Pacang Kaon, tur pastika sampun Ida Sang Prabu Watugunung sane ngawawa raganidane pacing newata punika anggen Ida jalaran mapasahan sareng Ida Sang Prabu Watugunung.
Kaketus saking:
Pupulan Satua Bali/geguritan Watugunung
Olih: Drs. I Pt Gde Suata.


text:
Thursday, 13 May 2010
Graf-foto ala Ma'claim!
Ma'claim!! nyen sing nawang crew asal jerman nenean??? inan leak uli jerman.
Herakut, Case,Rusk,Tasso adah ade biin saap cang nok!! poin ne crue nenean maduin antara graffity ajak poto realis dadi ne : Graffoto : P
Herakut, Case,Rusk,Tasso adah ade biin saap cang nok!! poin ne crue nenean maduin antara graffity ajak poto realis dadi ne : Graffoto : P
Posted by Widy Adnyana at 16:21 No comments:
Tuesday, 4 May 2010
Diamond Eyes/ Deftones
Uli ije adan Deftones to teke??
"Liu sajan adan band-band metal sane maadan aeng-aeng, keren-keren. Tapi rage dot ne band rage é meadan ane simpel tapi luung, cang demen ajak musik rock taun 50-an, biasan ne band-band taun 50-an to beek an adan ne misi " Tones" di durin adan band ne. "Def" tekan ne uli musik rap, cang demen ningehin musik2 rap model: LL Cool J, Public Enemy, trus Def Jam. uli to bé pikir cang "DEFTONES" asan ne adan ane pas baang band cang é" - Keto orang ne ajak Stephen Carpenter soal asal usul adan Deftones é
Pemain bass Deftones ane maadan Chi Cheng nu di rumah sakit krane tabrakan, tonden sadar selama 1 1/2 taun sube jani, bek musisi-musisi, seniman ngae kongser charity anggo i Chi Cheng ah.. yen dot nawang lengkap ne langsung gen bacé di official web ne Deftones (klik dini)
Diamond Eyes 2010
Di album baru nenean ane garap ne kira2 telung bulan suud Chi Cheng tabrakan februari 2009, Sergio Vega sane sube metimpal ajak personil Deftones uli makelo main bass di album nenean. Lirik-lirik simpel uli Chino Moreno nu ngenah di album nenean, musik ne simpel tapi yen bandingin ajak album ane maluan Saturday Night Wrist (2006) album baru ne lebih rame lebih bek pariasi di musik ne! nu kaik kaik care biasan ne, album ne luung dingehin pas suud teke uli circle k suud ngumpul ajak rerame, timpal2 haha mesekeb di kamar!! nyeluk cawet
Diskograpi
Rocket skates, Royal soal ne ngingetin ajak album2 lama ne Deftones x )
Ne kebenengan ade video uli Rocket Skates:
"Liu sajan adan band-band metal sane maadan aeng-aeng, keren-keren. Tapi rage dot ne band rage é meadan ane simpel tapi luung, cang demen ajak musik rock taun 50-an, biasan ne band-band taun 50-an to beek an adan ne misi " Tones" di durin adan band ne. "Def" tekan ne uli musik rap, cang demen ningehin musik2 rap model: LL Cool J, Public Enemy, trus Def Jam. uli to bé pikir cang "DEFTONES" asan ne adan ane pas baang band cang é" - Keto orang ne ajak Stephen Carpenter soal asal usul adan Deftones é
Pemain bass Deftones ane maadan Chi Cheng nu di rumah sakit krane tabrakan, tonden sadar selama 1 1/2 taun sube jani, bek musisi-musisi, seniman ngae kongser charity anggo i Chi Cheng ah.. yen dot nawang lengkap ne langsung gen bacé di official web ne Deftones (klik dini)
Diamond Eyes 2010
Di album baru nenean ane garap ne kira2 telung bulan suud Chi Cheng tabrakan februari 2009, Sergio Vega sane sube metimpal ajak personil Deftones uli makelo main bass di album nenean. Lirik-lirik simpel uli Chino Moreno nu ngenah di album nenean, musik ne simpel tapi yen bandingin ajak album ane maluan Saturday Night Wrist (2006) album baru ne lebih rame lebih bek pariasi di musik ne! nu kaik kaik care biasan ne, album ne luung dingehin pas suud teke uli circle k suud ngumpul ajak rerame, timpal2 haha mesekeb di kamar!! nyeluk cawet
Diskograpi
- Adrenaline-1995
- Around the Fur- 1997
- White Pony- 2000
- Self-Titled Album- 2003
- Saturday night Wrist- 2006
- Diamond Eyes- 2010
Rocket skates, Royal soal ne ngingetin ajak album2 lama ne Deftones x )
Ne kebenengan ade video uli Rocket Skates:
Posted by Widy Adnyana at 10:33 No comments:
Labels: Review Album
Thursday, 29 April 2010
CocoRosie
Taun 2007 ragé maan mebalih CocoRosie,tapi pas to rage sing begitu tertarik ajak musik ne, mungkin pas to nu kene pengaruh mantré-mantré musik metal,(di Bali sedeng demen ningehin musik musik metal) hehe
Suud mebalih konserne, jeg kesyeng-kesyeng bé awak é "kleeng ternyata luung konser tuni to nok,luung band ne nok!!!" baah telatttt....
Duo mbok ajak adi' ane ma'adan Sierra & Bianca Casady ne mule termasuk unik, uli penampilll....an ne (mekumis,jenggot-palsu) muan ne mecorat coret payas ne care ngawag koalé pas ajak tema musik ne!! suud to instrumen ane mainin ne ngendah-ngendah uli ongek-ongekan kanti piano-pianoan.
Poin ne band ne ngelah ciri pedidi koalé yen dingeh uli munyin pokal ne asan ne ngingetin ajak mbok Björk kadang mpok Atik!
Yen mekurung(mesekeb) di kamar sambilan ningehin album uli CocoRosie jeg pesu uli kamar pasti paling..hehe asan ne mare bangun uli ipian ane jaan!!
Album baru ne maadan Grey Oceans, yen ade pis lebih jeg beli album ne !!!
album ne bang rage 4 bintang uli 5 !!!
Ne ade video-video uli album lama ne:
Posted by Widy Adnyana at 22:21 No comments:
Labels: Review Album
Kapah Djumah
Agak makelo ragé sing taen posting dini, sedeng uyak gae soal ne di sekolah puk.
ibi ulangan umum hehe.. madak pang lulus, sube meed sajan masuk.!
nah mungkin menjepan peteng ne kál mosting review album, kebeneng i COCOROSIE sedeng musuang album baru.. okeh okeh..
ne baang men bocoran ne nyen i CocoRosie to:
ibi ulangan umum hehe.. madak pang lulus, sube meed sajan masuk.!
nah mungkin menjepan peteng ne kál mosting review album, kebeneng i COCOROSIE sedeng musuang album baru.. okeh okeh..
ne baang men bocoran ne nyen i CocoRosie to:
Posted by Widy Adnyana at 12:46 No comments:
Friday, 16 April 2010
David LaChapelle
Seri poto nenean mule agak spesial dik soal ne pas majalah(salah satu majalah mode di Italia) ne pesu, Amerika serangé ajak badai katerina, dadi ne edisi poto ne agak sensitip bang rakyat amrik é!!
Kleng nyen sing nawang David LaChapelle, ciri khas ne ane surreal,lucu,kontrofersial, unik!!!
Ngae artis2 holiwood ngantré dot poto né ajak yé,
Awal ne ye megae di majalah ne Andy Warhol ane meadan Interview, tepuk ne ajak pak Andy, i David ngelah potensi di bidang moto-memoto trus sai bimbingin ne yé (kleng aget jeleme ne nok) ajak é ngumpul brng di SILVER FACTORY tongos gaul ne Andy jaman totoan!!
Ne link ne:David LaChapelle
Posted by Widy Adnyana at 22:18 No comments:
Andrea Giacobbe Photography
Photographer plus filmmaker ane maadan Andrea Giacobbe ne, lekad di Italia,
beek moto artis2 misal ne care Björk, Marilyn Manson, Beck, Smashing Pumpkins ah.. bék lah..
jani menetap di Perancis,
Ne karya2 ne:
Ne link ne: Andrea Giacobbe
Posted by Widy Adnyana at 21:41 No comments:
Vegeterrible
Klee.. bayangin ne cuman mahasiswa uli Denmark ane maadan Henrik Sonniksen ajak Benjamin Neilsen ngae animasi ane bang é judul " Vegeterrible" mahasiswa ane nu di taun ke tiga di kuliahan ne di Viborg, The Animation Workshop Denmark ne mule patut baang nilai sepuluh anggo pideo ane ne nenean
Pideo ne nyeritain eh cerité awal ne uli kulkas, ade apokado ane busuk ane ngamuk di pesta jukut-jukut ane nyelah tema Mexico di pestanenean matiang é konyang jukut2 é ajak i apokado sampe ahirne i tomat gen ane selamet!
klee buduh mule nok!
ah pebalih gen langsung!!!
Vegeterrible from Henrik Sønniksen on Vimeo.
Pideo ne nyeritain eh cerité awal ne uli kulkas, ade apokado ane busuk ane ngamuk di pesta jukut-jukut ane nyelah tema Mexico di pestanenean matiang é konyang jukut2 é ajak i apokado sampe ahirne i tomat gen ane selamet!
klee buduh mule nok!
ah pebalih gen langsung!!!
Vegeterrible from Henrik Sønniksen on Vimeo.
Posted by Widy Adnyana at 00:30 No comments:
Labels: Animasi / Video2 Buduh
Subscribe to: Posts (Atom)


text:
Selasa, 22 Maret 2016
Alep Sinom
Adi mula sayangang titiang
Bungan keneh beline adi
Ngawe linglung manah titiang
Peteng lemah uyang paling
Yaning adi tuara nampi
Sinah beli pacang lampus
Nyakitang ragan idewa
Yan tan adi ngiring mangubadin
Adi ayu keto, adi apang nawang
nyadia beli mangusapin
ritat kala adi letih
ngiring adi rebah ring pabinan beli
sampunang sungsut manah
ragan beli nyadia manandakin
sekancan sedih adine
miwah sami kabiah paran
tur sungsut ring manah i dewa
mangda sida, egar manah
I Sudasa Karma _SINOM
Matur sisip nunas ampura
Ring ida dane sami
Duaning titiang langgane
Paskah mangaturang gurit
Anggen titian mengastiti
Ring ida sang maha agung
Ring ida masuweca
Sane mangkin sareng sami
Sane katur paindikan karmapala
Teges Ipun:
- Inggih pare pamiarsa sareng sami titian nunas sinampura sadurunge ngelanturang geguritan titian puniki
- Pemekas mantuke ring ida dane semeton titiang sareng sami sane seneng mirage geguritan puniki
- Rieh ne titian puniki rumase ring padewekan kalintang belog, kalintang tuna dahating pongah juari
- semaliha titiang wantah pangkah cumangkah jaga ngaturang geguritan puniki, ring galah sane pinih becik puniki
- sakemaon gegitane puniki wantah anggen titian maka dasar lantaran bhaktin titian puniki sane banget pisaratang titian
- sugra pakulun titian ring ida sane ngemban kahuripan puniki wantah ida Sanghyang pramakawi sane areka inggian suka, duka, lara kalawan pati ring jagat sekala
- sane banget pisaratang titiang kadi mangkin mugi mugi ida ledang mepaica kerahajengan
- pamekas ring ida dane sareng sami mangda kesobyahang kerahayuan taler, kerahajengang, sane banget taler tunasang titiang
- turmaning bantang carita sane pacang katur titiang mangkin, unggahang ring gegitane puniki wantah parindikan karmapala, mangda tatas ida dane sareng sami
Ngamargiang kahauripan
Ring jagat ne puniki
Yukti dahat sengka pesan
Duaning akeh ne nambakin
Saking dewek nya satuwuk
Muah saking jagat maya
Rehning indria ne mamurti
Yen ten mangguh
ngawetuang sungsut manah
1. Teges Ipun :
- Inggih pare ida dane sareng sami maka kasujatiannyane ngemban kahuripan puniki
- pemekas nyane boya je nenten sios puniki ring jagat padane
- Yening mewali-wali maosang paridabdang kahuripan ritatkala ngemargiang dahating sulit, turmaning sengka pisan
- napi ke mawanan kadi asapunika, wireh selantang urip ngemargiang pastika mejanten makeh sane mewaste gegodan ngalangin sepemargin nandakin kahuripan punika
- pengaruah gegodan punika boya je nenten sios nika wantah metu saking angge saking pedewekan soang-soang
- taler wenten gegodan punika mawit saking jagat maya punika
- riantukan indriane punika sane mamurti ring angge sarirane ngangganin pedewekan soang-soang pastika sampun dadon gegodan
- tur maning yen tan sida kedagingin Indriane punika sekadi sane keaptiang pastika sampun ngawetuang kaduhkitan, brahmantia, kroda asapunika
Sios malih nemu duka
Akeh bencana nenibenin
Rawuh nyane tan pesangkan
Biar pare tan kadi
Beh nemu lara pati
I Sudasa karma katutur
Ipun state nemu duka
Rasa tan sida ye nampi
Reh satuwuk katiben duka sengsara
Teges Ipun:
- Lianan ring sungsut manah taler jagi nemu duka ring sajeroning manah
- yening suba sungsut ring sejroning pekayunan taler wenten pacang bencana sane pacang rauh
- turmaning pengerauh bencana puniki nenten presida pisan narka ring dija kaden tekan nyane
- Kaduhkitane punika wiakti dahating agung pisan
- bilih-bilih yen pradine kaduhkitan pinika nenten presida antuk nandakin, tambis-tambis nemu sane mewasta padem
- inggih kaceritanang ne mangkin I Sudarsa Karma
- ipun ten surud-surud nemu sane mewasta papa neraka, kabiah paran
- tambis-tambis ten presida nandakin inggian kaduhkitan sane banget agung punika
- saduaning ipun state nemu sane mewasta kabiahparan ring jagat sekalane
Kahuripan ira katurang
Wutsahannya tan mupu sami
Bencana ne pinih rahat
Pianak nunggal Nemu pati
Raris istri tan kuasi
Lawut ipun sungkan buduh
Isudase karma dahat duka
Metu manah, nya pacang tangkil
Ring dang, Guru Kirti Murti ya mangaran
Teges Ipun:
- kawentenan urip ipun wiakti tuna pisan
- saluwir sane kausahayang ipun sami nenten wenten mapikolih
- kabiahparan sane pinih ageng nibenin I Sudase Karma
- pianak ipun sane wantah asiki nemu palatra
- muasta raris somah ipune tan sida nandakin kaduhkitan ipune dahat-dahat
- tur raris somah ipun punika sungkan buduh
- duaning asapunika sampun janten pisan I Sudase Karma lintang sedih pisan
- raris ipun manah pacang lunga menangkil
- ring ida sang merage guru nenten ya boya tios sane meparab ida dang Guru Kirti Murti
Ida guru dahat pradnyan
Wicaksana lan wolas asih
Kagiat ida ne manyingak
Mengatonang rawuh tangkil
Ida dang guru ngadeg raris
Manganjali ne kawuwus
Nyambut ipun I Sudase
Tur ngandika sada aris
Cening bagus, ade ape ne buatang
Teges Ipun:
1. yaning bawosang indik kawikan ida dang guru Kirti Murti lintang widagda pisan, tur wikan ring sastra-sastra agama
2. taler ida dang guru dahating wicaksana pisan tur sayang ring sikian ida dane sinareng sami
3. ida dang guru kagiat pisan ipun mengaksi sepengerawuh I Sudarsa Karma
4. wiakti tengkejut ida mengatonang I Sudarsa Karma menangkil ring ajeng ida dang guru
5. tur maning premangkin ida dang guru ngadeg tur melingih ring singasane
6. nuli ida raris nguncarang pengastungkara “Om swasti astu”
7. pengastungkara pinaka penyanggra sepengaruh I Sudase Karma
8. ri wus punika ida dang guru ngruntuhang pawecana bih dahataing dabdab alus tur banban pisan
9. uduh ne te cening bagus I Sudasa Karma I Dewa tegarang-tegarang tuturang teken bape ape mirib sane pacang aturang rarisang
Cening katon sedih dahat
Mata kuyu tanpa prani
Awak dekil tanpa runguang
Mai negak parek dini
Tur tuturang ne jani
I Sudase raris matur
Gelis Je tulungin titiang
Nenten sida titiang urip
Dahat agung bencana maniben titiang
Teges Ipun:
- napike mawanan asapunika atur bapane marep teken cening, sawireh yening kecingak ben bape dewek ceninge punika sekadi sedih pisan
- taler yen cingak ban bape uli sledet panyingakan idewa layu dudus, kadi sang maurip sakewala tan madue bayu
- yening tolih bape ukudan ceninge dekil latig waluye sing ade anak ngerunguang padewekan ceninge cening
- nah-nah ne ceing bagus tanpekang-tampekang ragan idewane mangkin mangda presida bape manuturin
- ane jani lautang-lautang tuturang tekening bape ape marep kekewehan ceninge apang bape nawang
- ri wawu asapunika pengandikan ida dang guru I Sudase Karma raris tatas miragiang pitaken ida dang guru, tur lantur kecawis pitaken punika
- uduh ratu-ratu dang guru sane banget suksmayang titiang palungguh cokor I Dewa gelis-gelis je tulungin dewek titiang
- Saduaning nenten sida titiang pacang ngelanturang urip titiange iriki ring jagate puniki ratu-ratu dang guru
- wiakti kalintang ageng ratu pape nerakan titiange sane maniben dewek titiange puniki
Pianak titiang nenten kari
Somah titiang sungkan rahat
Nenten eling maring niri
Idup titian murat marit
Ento bape suba nawang
Uli sebeng caine mai
Layu dudus sinah cai
dahat kelaran, Sakewala dahat duka
Teges Ipun:
- titiang puniki rumasa nenten uning napi-napi minab iwang titiang ratu, antuk parilaksana titing ring lemah ring jagat puniki
- sane banget sungsutan titiagn kaliwat kabiahparan titiang ratu, pianak titiang puniki asiki sampun ipun ngemasin padem
- turmaning sangkaning nenten presida nerima pianak titiang ngemasin padem, kurenan titiang taler nyarengin sungkan buduh nenten eling ring rage
- ipun nenten eling ring rage dahat pisan bencana sane nibenin titiang
- kewentenang urip titiange mangkin tanpa unduk ten je uning titiang ring kangin kauh
- riwawu kadi sapunika atur I Sudasa Karma raris ida dang guru menyaurin ngeruntuhang pawecana, nah kene-kene cening sujatine unduke ne bapa nak suba nawang nyin cening
- ulian nyingak sebeng ceninge teka mai bape anak suba nawang cening
- kadirasa tanpa jiwa dewek ceninge mai sinah cening dahat sedih
- sakewala kene nyin cening de pisan cening sedih makaduaning hidup di jagate ne wantah nyalanin utawi ngemarginin sane mewasta karma pala cening
Langganan: Entri (Atom)


text:
Sirake Saksi-Saksi Yehuwa?
Saksi-Saksi Yehuwa rauh saking ratusan suku lan basa, nanging titiang makasami mabesikan krana madue tetujon sane pateh. Sane pinih utama, titiang makasami kayun pisan antuk ngormatin Yehuwa, Ida Sang Hyang Widi ring Cakepan Suci lan Pangardin sakancaning maurip. Titiang makasami ngutsahayang sabisane antuk nulad Yesus Kristus lan bagia kasebut Kristen. Titiang makasami sesai ngwantu para semeton antuk mlajahin Cakepan Suci lan Pamrentahan Hyang Widi. Mawinan titiang makasami masaksi, utawi mabaos, indik Ida Sang Hyang Widi sane maparab Yehuwa lan Pamrentahan Ida, titiang makasami kauningin dados Saksi-Saksi Yehuwa.
Rauhin situs Saksi-Saksi Yehuwa. Ngiring ngwacen Cakepan Suci Online. Uningin Saksi-Saksi Yehuwa lan kapercayaanne.